রোজ ভোর আড়াইটা নাগাদ উঠতে হয়। তিনটের মধ্যে বেরিয়ে পড়েন। চুঁচুড়ার চকবাজারে মাছের আড়ত থেকে মাছ নিয়ে ভ্যানে করে পৌঁছে দেন বিভিন্ন বাজারে। দুপুর বারোটা নাগাদ বাড়ি ফিরেই বসে পড়তে হয় জামাকাপড় সেলাই করতে। স্ত্রী অলকা সংসারের কাজকর্মের পাশাপাশি বিড়ি বাঁধাইয়ের কাজও করেন সংসারের আর্থিক অনটন সামাল দিতে। অনেক কষ্টের মধ্যেও ছেলের বড় ফুটবলার হওয়ার স্বপ্ন সবসময় জিইয়ে রেখেছিলেন হরেন বাবু। বাবার কাছেই ছোট্ট অভিজিতের প্রথম ফুটবল শেখা। হরেন বাবু দুর্দান্ত ফুটবল খেলতেন। দারিদ্রের মত কঠিন প্রতিদ্বন্দ্বীর সঙ্গে রীতিমত লড়াই করে গোলপোস্টের দিকে এগিয়ে চলেছেন হরেন বাবু। যদিও শৈশবেই ফুটবলার হওয়ার স্বপ্ন ভেঙে যায়। কিন্তু ফুটবলের প্রতি ভালোবাসা কখনও ফুরিয়ে যায়নি। ছেলের মধ্যে সেই স্বপ্ন পূরণের জেদ চেপে বসেছিল। সারাদিন হাড় ভাঙা খাটুনির পর বাড়ি ফিরেই প্লাস্টিকের বল পায়ে ছেলের সঙ্গে খেলতে নেমে পড়তেন। অভিজিতের বয়স তখন মাত্র চার। বছর খানেক পরে ছেলেকে ভর্তি করে দেন কাছেই লেনিন পল্লীর বাণীচক্র ক্লাবে অশোক মণ্ডলের কোচিংয়ে। ভারতীয় দলের স্ট্রাইকারের প্রথম এই কোচেরও ফুটবলার হওয়ার স্বপ্ন পূরণ হয়নি। আর্থিক সংকট ওকে স্বপ্ন থেকে ছিটকে দিয়েছে। টোটো চালান! কিন্তু মাঠ থেকে ছিটকে দিতে পারেনি দারিদ্র। আজও মাঠ নিয়েই পড়ে আছেন মণ্ডল স্যার। ফুটবল কোচিং করেন এলাকার উঠতি ফুটবলারদের তৈরি করেন। বছর পাঁচেকের অভিজিতকে যখন পেলেন তখন জহর চিনতে ভুল করেননি এই জহুরি। ধরে ধরে যত্ন করে পায়ের স্কিল শিখিয়েছেন অভিজিতকে। হরেন বাবু বলছিলেন, ভ্যান চালিয়ে আর কতই বা রোজগার হয়। তবু কষ্টে শিষ্টে একটু একটু করে জমিয়ে ছেলের খেলার বুট, জার্সি কিনে দিয়েছেন। অভিজিৎ যাতে খেলা চালিয়ে যেতে পারে তাই অশোক বাবুও অনেক সাহায্য করেছেন।